擬峴臺觀雪
作者：陸游
朝代：宋

paragraphs: 垂虹亭上三更月，擬峴臺前清曉雪。
我行萬里跨秦吴，此地固應名二絕。
山川滅沒雪作海，亂墜天花自成態。
狂歌痛飲豪不除，更憶衘枚馳出塞。
蘆摧葦折號饑鴻，欲傅粉墨無良工。
摩挲東絹三嘆息，收入放翁詩卷中。
明朝青天行日轂，萬瓦生烟失瓊玉。
世間成壞本相尋，却看晴山暈眉緑。